b'\n_START_ARTICLE_\nSrebro iz modre \xc5\xa1pilje\n_START_SECTION_\nVsebina\n_START_PARAGRAPH_\nOsrednja zgodba romana je pre\xc5\xbeivljanje tritedenskih po\xc4\x8ditnic \xc5\xa1tirih mladostnikov (Andreja, Zarje, Gala in Klemna), ki poleg pustolovskega vznemirjenja, premorejo tudi zaljubljene poglede, preziranje star\xc5\xa1evskih zahtev, kan\xc4\x8dek so\xc4\x8dutja in obilico humorno-cini\xc4\x8dnih opazk. Vse skupaj se dogaja na otoku, ki izgleda \xc2\xbbkot nepo\xc4\x8desana in neurejena kamnita potica, ki jo je neki nespreten otrok pomotoma polo\xc5\xbeil na sredo lu\xc5\xbee\xc2\xab, in za katerega se izve, da prenosni telefoni tudi pri "najbolj\xc5\xa1i volji ne lovijo signala". Vrh vseh pustolov\xc5\xa1\xc4\x8din je ugotovitev, da so tako \xc5\xbeeleni zaklad vendarle na\xc5\xa1li. Gre namre\xc4\x8d za dognanje, da srebrne kapljice, ki so opazne ob plosku roke po morski gladini, poosebljajo spletene ljubezenske oz. prijateljske vezi in predstavljajo sre\xc4\x8do, ki jo bodo v obliki spomina mladi pustolovci, venomer nosili s seboj. To je torej srebro iz modre \xc5\xa1pilje.\n_START_SECTION_\nAndrej\n_START_PARAGRAPH_\nJe osrednji junak, ki ga sprva dopustovanje s star\xc5\xa1i ne navdu\xc5\xa1uje. Bil je mnenja, da \xc2\xbbves svet divja po raznih zanimivih po\xc4\x8ditnicah,\xc2\xab on pa \xc2\xbbbrezupno gnije\xc2\xab, saj je precenil, da dnevi na otoku \xc2\xbbne skoparijo z dolgo\xc4\x8dasjem\xc2\xab. Svoje mnenje delno ovr\xc5\xbee, ko se spoprijatelji s Klemnom in Galom, popolnoma druga\xc4\x8de misle\xc4\x8d pa postane, ko spozna in se zaljubi v Zarjo. Je tudi tisti, morda edini, ki po poslavljanju, ob do\xc5\xbeivljanju prijetnih ob\xc4\x8dutij, na v vodo namo\xc4\x8deni dlani, za\xc4\x8duti odsev srebra. S tem se zave, da se mu je dru\xc5\xa1\xc4\x8dina, ki jo je spoznal na otoku,\xc2\xa0\xc2\xbbzbasala v predvidoma dobro skrito srce\xc2\xab.\n_START_SECTION_\nZarja\n_START_PARAGRAPH_\nJe pogumno dekle z ostrim jezikom. Zaradi svoje neustra\xc5\xa1nosti sledi fantovskim predlogom, ki se ve\xc5\xbeejo na iskanje zakladov in potepanja. Andreja prvi\xc4\x8d sicer nagovori z besedami: \xc2\xbbJaz nisem tista , ki jo \xc4\x8daka\xc5\xa1. Jaz sem iz drugega filma.\xc2\xab Vendar se zgodi ravno obratno, saj si postaneta v\xc5\xa1e\xc4\x8d.\n_START_SECTION_\nGal in Klemen\n_START_PARAGRAPH_\nSta brata, \xc2\xbbeden je specialist za jezikanje in eden za praznjenje hladilnika\xc2\xab. Tudi onadva sta pri\xc5\xa1la skupaj s star\xc5\xa1i, \xc4\x8deprav je predvsem za Gala veljalo, da je\xc2\xa0\xc2\xbbvedno povsod, razen tam, kjer ga je iskala mama.\xc2\xab\n_START_SECTION_\n\xc5\xa0ime\n_START_PARAGRAPH_\nJe ob\xc4\x8dasni prebivalec otoka, ki ima dru\xc5\xbeino na celini. V\xc4\x8dasih \xc2\xbbson\xc4\x8di svoje ru\xc5\xa1evine v ustih\xc2\xab in vsake toliko \xc2\xbbpljuni v dlani in pogladil mesto kjer so morda kdaj bili lasje\xc2\xab. Ribi\xc4\x8d, ki je \xc5\xbeelen prena\xc5\xa1anja izku\xc5\xa1enj na mlaj\xc5\xa1i rod, ima osrednjo vlogo ob koncu, ko jih nau\xc4\x8di opazovati naravo. Odpelje jih do modre \xc5\xa1pilje, kjer s ploskom dlani po morski gladini, opazijo srebrne kapljice in prepoznajo njihov simbolni pomen.\n_START_SECTION_\nOpombe in reference\n_START_PARAGRAPH_\nSSKJ: \xc5\xa1p\xc3\xadlja -e \xc5\xbe (\xc8\x8b) knji\xc5\xbe. votlina, jama: v \xc5\xa1pilji so bili varni pred de\xc5\xbejem; vhod v \xc5\xa1piljo / skalnata \xc5\xa1pilja'